উদ্ধত তর্জনী। টেবিল চাপড়ে কৈফিয়ত চাইছেন। একের পর এক প্রশ্ন। তাঁর সামনে অবনত মস্তকে দাঁড়ানো প্রিসাইডিং অফিসার কিছু বলার চেষ্টা করছেন। কিন্তু কিছু শুনতেই রাজি নন ময়ূরেশ্বরের বিজেপি প্রার্থী লকেট চট্টোপাধ্যায়। রবিবার ময়ূরেশ্বেরের প্রচন্দ্রপুর হাইস্কুলের ৩০ নম্বর বুথে শাসকদলের বিরুদ্ধে ‘ছাপ্পা’ ভোটের অভিযোগ উঠেছিল। অভিযোগ, প্রিসাইডিং অফিসারের উপস্থিতিতেই ওই ‘ছাপ্পা’ ভোট হচ্ছিল। খবর পেয়ে সেখানে যান লকেট। তার পরেই তাঁর ওই রণমূর্তি।

চড়া রোদ আর প্রচণ্ড গরমে এদিন শুধু প্রচন্দ্রপুর নয়, লকেট চরকিপাক খেলেন মল্লারপুর, ষাটপলসা-সহ বিভিন্ন এলাকার বুথে। ঘুরে ঘুরে দেখেন, ভোট ঠিকঠাক হচ্ছে কি না। কখনও তৃণমূল এজেন্টের সঙ্গে, কখনও আবার কেন্দ্রীয় বাহিনীর জওয়ানের সঙ্গেই বচসায় জড়িয়ে পড়েন তিনি। একটি বুথে এক জওয়ানের কাছে সরাসরি জবাবদিহি চান, কেন ওই জওয়ান স্থানীয় দুষ্কৃতী বাবুলালের সঙ্গে গাছতলায় একসঙ্গে বিশ্রাম নিচ্ছিলেন! কেন্দ্রীয় বাহিনীর জওয়ান বাবুলালকে চেনার কথা অস্বীকার করলে রীতিমতো তেড়েফুঁড়ে ওঠেন লকেট। বুথে বুথে লকেটের এই দাপট দেখার পর রাজনীতির কারবারিদের একাংশের মতে, হাত-হাতুড়ি নয়, এদিন বীরভূমে শাসকদলের সঙ্গে টক্কর দিয়েছেন লকেটই। কার্যত তিনিই এদিনের ভোটে ‘হিরোইন’।

ময়ূরেশ্বরের ৩০ নম্বর বুথে ‘রিগিং’ চলছে অভিযোগ পেয়ে বিজেপি প্রার্থী সটান চলে যান সেখানে। ঘরে ঢুকে ওই বুথের প্রিসাইডিং অফিসারের দিকে তজর্নী উঁচিয়ে বলেন, ‘‘আপনি বলছেন রিগিং হয়নি। আর সবাই বলছে ছাপ্পা হয়েছে!’’ প্রিসাইডিং অফিসার অস্বীকার করলে লকেট তাঁর টেবিল চাপড়ে বলেন, ‘‘লজ্জা করছে না! আমি যদি ভিডিওটা দেখাই আপনাকে? সকাল ১১টা নাগাদ রিগিং হয়েছে! কত টাকা পেয়েছেন? মানুষের সর্বনাশ করছেন। বাড়িতে গিয়ে ঘুমোতে পারবেন?’’ তার পরেই প্রিসাইডিং অফিসারের নাম লিখে নেওয়ার জন্য দলীয় কর্মীকে নির্দেশ দেন। অফিসারকে শাসান, তাঁর নাম দিল্লিতে পাঠানো হবে। এরপর প্রিসাইডিং অফিসারকে ঘটনাস্থলে উপস্থিত সংবাদমাধ্যমের ক্যামেরার দিকে তাকিয়ে লকেট বলতে বলেন, ‘‘বলুন, রিগিং হয়নি এখানে। ক্যামেরার সামনে বলুন।’’ তারপর বিজেপি সমর্থককে ক্যামেরার দিকে তাকিয়ে বলার নির্দেশ দেন যে, রিগিং হয়েছে! লকেট গলা চড়িয়ে প্রিসাইডিং অফিসারকে বলেন, ‘‘এই পুরো রেকর্ডিং যাবে। আপনার কী হয় দেখুন। তৃণমূলের হয়ে বাংলার মানুষের এত বড় সর্বনাশ করছেন!’’

চুয়াতুরি শিশু বিদ্যাকেন্দ্রের বুথে তৃণমূল এজেন্টের সঙ্গে বচসায় জড়িয়ে পড়েন লকেট। তাঁর দাবি, বুথের বাইরে দাঁড়ানো ভোটারদের সঙ্গে তিনি গরম কেমন পড়েছে, তাই নিয়ে কথাবার্তা বলছিলেন। তখন তৃণমূলের এজেন্ট বাধা দেন। অভিযোগ, লকেট ভোটারদের প্রভাবিত করছেন। তারপরই বচসা বেধে যায় দু’জনের। পর্যবেক্ষক ও কেন্দ্রীয় বাহিনী দৌড়ে আসে। ঘটনা প্রসঙ্গে লকেটের মন্তব্য, ‘‘মনে হচ্ছে, জমিদারি পেয়েছে তৃণমূল! ওরা ঠিক করে দেবে, কে কী কথা বলবে!’’
লকেট ‘ছাপ্পা’ ভোট নিয়ে সরব হলেও ময়ূরেশ্বরের বাম-কংগ্রেস জোটের তরফে বলা হয়েছে, ভোট শান্তিপূর্ণই হয়েছে। এরইমধ্যে লকেট যেভাবে বুথে ঢুকে প্রিসাইডিং অফিসারকে ধমকেছেন, সে বিষয়ে রিপোর্ট চেয়েছে নির্বাচন কমিশন।